**Ungdomsuddannelsernes Vejlederforening**

**Beretning for november 2021 - oktober 2022 til generalforsamlingen den 3. november 2022**

**Bestyrelsesarbejdet:** Bestyrelsen har i det forgangne år holdt møder i januar, april, juni, august og oktober.

På bestyrelsesmødet i januar 2022 konstituerede bestyrelsen sig med Lotte Klein som formand og Benny Wielandt som næstformand.

Bestyrelsens medlemmer har i den seneste valgperiode været:

* Lone Mejling, EUD-sektionen
* Benny Wielandt, EUD-sektionen
* Hanne-Grete Lund, Gymnasie-sektionen
* Ditte Elsborg, Gymnasie-sektionen
* Lotte Klein, VUC-sektionen
* Lisbeth Wagner, øvrige-sektionen (KUI)
* Jakob Skov Nyborg, Gymnasie-sektionen

**Foreningens økonomi og medlemstal**

Vi har i 2022 ca. 220 medlemmer, og primo november 2022 er kassebeholdningen ca. xxx.000 kr. Vores penge er fordelt på en arbejdskonto, en reservekonto og en Sokrates-konto for internationale aktiviteter.

Vores økonomiske engagement ligger i Arbejdernes Landsbank.  Vores kasserer Bente Bech har sammen med medlemssekretæren styr på økonomien.

Udover vores kasserer honorerer vi en medlemssekretær (næstformand Benny Wielandt).

**Politikpapir og elevorganisationerne**

I foråret 21 opdaterede vi UUVFs politikpapir. Vi har i 2022 holdt flere møder med elevorganisationerne herom såvel som om de mærkesager vi arbejder med overfor ministerier, parterne og andre vejledningsinteressenter. Senest har vi arbejdet på at få optaget et fælles læserbrev om sammenhængen mellem elev- og kursisttrivsel og en god, professionel og individuel vejledningsindsats til alle unge.

**Internationale aktiviteter**

Vi har siden 2021-generalforsamlingen deltaget i følgende internationale aktiviteter:

1. Vi er Academia-koordinator for Danmark med ansvar for at udsende Academia-program til danske vejledere og for at modtage og videresende ansøgninger fra danske vejledere, der vil ud på Academia-besøg. Endvidere har vi værts-ansvar for Academia-besøg i Danmark . I maj 2022 sendte vi 5 danske vejledere på besøg i andre EU-lande og var selv værter for 10 europæiske vejledere fra 7 forskellige lande.
2. I september 2022 deltog vi i et Academia 2023-planlægningsmøde i Tallinn.
3. Nordisk FUE. Fra april 2023 overtager de to danske vejlederforeninger værtsskabet for en 3-årig periode. Gennem NFUE er vi medlem af den verdensomspændende IAEVG-organisation

Udenfor NFUE/NFSY arbejder vi for et styrket samarbejde med vejledere i Tyskland og de baltiske lande.

**Høringssvar mm. til Undervisningsministeriet og Beskæftigelsesministeriet**

UUVF har indsendt en række høringssvar til Undervisningsministeriet og Beskæftigelsesministeriet. Desuden blev vi i forsommeren inviteret til at holde oplæg for den arbejdsgruppe, der havde til opgave at komme med anbefalinger til undervisningsministeren angående afskaffelse af begrebet ikke-uddannelsesparathed.

Vores oplæg blev vel modtaget, og selv om ændringerne i loven primært er af semantisk og ikke af indholdsmæssig karakter, var vi glade for at få muligheden for at fremlægge vores synspunkter for arbejdsgruppen. Om det er på grund af vores uddybning blandt andet af synspunktet om at parathedsvurderingen ikke kunne afskaffes uden en anden type vurdering, ved vi ikke, men et faktum er det, at vurderingen stadig findes.

**DUEK-uddannelsen**

UUVF deltager i DUEK-udbydernes referencepaneler oprettet i øst (UCC) og vest (VIAUC).  Fra de halvårlige referencepanel-møder videreformidles materialer fra DUEK-udbyderne og fra andre panel-medlemmer.

**FUE 3.0 og samarbejdsmøder med Danmarks Vejlederforening med henblik på et tættere og mere formelt samarbejde.**

Danmarks Vejlederforening (DVF) og UUVF dannede i forbindelse med FUEs opløsning i 2013 ”Forum for Uddannelses- og Erhvervsvejledning”, (FUE 3.0) . Dette forum har ophavsret til FUEs etiske principper for vejledning og FUEs vejledningsdeklaration ”Vejledning til alle”. Fra UUVF ønsker vi sammen med DVF at lave serviceeftersyn på begge dokumenter i 2023.

Vi vil med DVF genoptage drøftelserne om et tættere og mere formaliseret samarbejde – en såkaldt 3F-model med en overordnet organisation hvor fælles Facebookside, fælles hjemmeside og de fælles promovering af de to FUE-dokumenter skulle ligge. Begge foreninger skulle betale til den overordnede organisation, og desuden skulle de to foreningers individuelle projekter fx blad og konference og medlemspleje og internationalt arbejde køre videre hver for sig.

Fra vores side vil et sådant tættere samarbejde naturligvis være under forudsætning af vores medlemmers opbakning.

**UUVF’s hjemmeside, Facebook-side og medlemsudsendelser  ([www.uuvf.dk](http://www.uuvf.dk/" \t "_blank))**

I UUVF har vi i stedet for medlemsblad valgt mere fleksible og hurtigere (= digitale) veje til at formidle relevante informationer og materialer til medlemmerne. Disse medlemsudsendelser har omfattet rapporter, lovforslag, præsentationer fra konferencer m.m. Som udgangspunkt sender vi medlemsmail hver uge.

Kontaktformularen på hjemmesiden har gjort det nemt for medlemmer at komme i kontakt med bestyrelsen. Ligeledes melder flere medlemmer tilbage til medlemssekretæren med konkrete ønsker om materialer eller med ønske om kontakt til vejlederkolleger, hvor GPDR-regler naturligvis følges.

Bestyrelsesmedlem Jakob har i perioden sammen med ekstern ekspertice revideret vores hjemmeside.

Bestyrelsesmedlem Ditte Elsborg har i 2021 oprettet Facebook-side for medlemmer, pt med xx i gruppen.

**Møder med UVM, vejledningsinteressenter og uddannelsesnetværker**

Vi er i 2021 indtrådt i Uddannelsespolitisk Netværk hvor der afholdes 4-5 årlige møder om reformer og indsatser i det samlede uddannelsessystem. Moderator Jakob Mark (SF MF) er her erstattet af Agi Czonka.

Vi har deltaget i udvalgsmøder i Kriminalpræventivt Råd, bl a om social kontrol, antiradikalisering og IT-kriminalitet. Her har vi været primus motor på en folder om de unges møde med retssystemet.

Formandskabet har også i det forgangne år mødtes med politikere og andre vejledningsinteressenter om upv og uvildig vejledning, med særlig fokus på synliggørelse af gennemførelsesvejledningens rolle i det samlede uddannelsesbillede. UUVF har fortsat fokus på at vejledningen på institutionerne både kan og skal være uvildig og i overensstemmelse med de etiske principper for vejledning.

**Det kommende år**

På bestyrelsens *to do*-liste for 2023 står der fortsat fokus på den kommunale ungeindsats samt kontakt til Danmarks Vejlederforening og ikke mindst styrket internationalt samarbejde. Vi vil også i 2023 stå for værtskab for et Academia-besøg og for at formidle danske ansøgninger til udenlandske værter.

Vi følger gymnasieområdet tæt, især de nye regler for optag og fordeling på de gymnasiale uddannelser**.** Afhængig af resultatet af folketingsvalget kan der komme ændringer indenfor området og dermed af vores fokus.

**På bestyrelsens vegne: Lotte Klein, formand**